b'\n_START_ARTICLE_\nEpilepsi\n_START_SECTION_\nTyper\n_START_PARAGRAPH_\nEpilepsi kan ikke anses som \xc3\xa9n bestemt lidelse, men en gruppe af flere forskellige sygdomme. Verdenssundhedsorganisationen (WHO) klassificerer sygdommen under indekset G40 og underinddeler den i flere kategorier.\xc2\xa0(Webside ikke l\xc3\xa6ngere tilg\xc3\xa6ngelig) Med hensyn til epileptiske anfald kan man for eksempel tale om simple partielle anfald og generaliserede anfald.\xc2\xa0(Webside ikke l\xc3\xa6ngere tilg\xc3\xa6ngelig)\n_START_SECTION_\nUdbredelse\n_START_PARAGRAPH_\nI hele den vestlige verden har knapt 1\xc2\xa0% af befolkningen epilepsi. S\xc3\xa5ledes er der i Danmark ca. 50.000 personer med epilepsi. Epilepsi kan ogs\xc3\xa5 ses hos dyr og s\xc3\xa5ledes menes at 0,5% af katte har epilepsi.\n_START_SECTION_\nBehandling\n_START_PARAGRAPH_\nMedicinsk behandling anses for at v\xc3\xa6re den sikreste m\xc3\xa5de at behandle epilepsi p\xc3\xa5. Omkring 70% af alle med epilepsi bliver anfaldsfri med medicin. Behandlingens form\xc3\xa5l er at forebygge anfald. Man fjerner ikke \xc3\xa5rsagen til epilepsien, men man kan fjerne anfaldene og dermed mindske risikoen for skadelig p\xc3\xa5virkning af hjernen._NEWLINE_Nogle (formentlig cirka 3-5 procent) patienter, der ikke kan g\xc3\xb8res anfaldsfri med medicin, kan have stor gavn af en operation, hvor man fjerner det stykke af hjernen, der starter anfaldene. Har man held med dette, kan op mod to tredjedele af de sv\xc3\xa6rt ramte epilepsipatienter g\xc3\xb8res helt anfaldsfrie. Hvis ikke operation kan lade sig g\xc3\xb8re, kan man ofte mildne anfaldene med en s\xc3\xa5kaldt n. vagus-stimulator. Der er en slags pacemaker, der via en stor nerve sender elektriske impulser til hjernen._NEWLINE_Epilepsi afhj\xc3\xa6lpes ogs\xc3\xa5 med en r\xc3\xa6kke hj\xc3\xa6lpemidler, der ikke helbreder, med sikrer at epilepsianfald ikke skader den ramte un\xc3\xb8digt._NEWLINE_I Danmark er der offentligt tilskud til at anskaffe sig hovedbeskyttelse, anfaldsalarmer og medicin\xc3\xa6sker med elektronisk p\xc3\xa5mindelser. I sj\xc3\xa6ldne tilf\xc3\xa6lde kan man d\xc3\xb8 i forbindelse med et epileptisk anfald, fx hvis anfaldet finder sted under meget uheldige omst\xc3\xa6ndigheder, f.eks. hvis der ikke er nogle til stede, der kan stoppe anfaldet medicinsk. Derfor lever mange epilepsiramte med epilepsialarmer, b\xc3\xa5de i form af sengealarmer og armb\xc3\xa5ndsalarmer._NEWLINE_Endelig kan is\xc3\xa6r b\xc3\xb8rn med sv\xc3\xa6r epilepsi have gavn af en speciel di\xc3\xa6t, s\xc3\xa5kaldt ketogen di\xc3\xa6t. B\xc3\xa5de epilepsioperationer, n. vagus stimulation og ketogen di\xc3\xa6t foreg\xc3\xa5r kun p\xc3\xa5 h\xc3\xb8jt specialiserede centre._NEWLINE_Som hj\xc3\xa6lp til epileptikere f\xc3\xa5s specialtr\xc3\xa6nede epilepsihunde til at varsle ved anfald og lignende.'